*Likumprojekts*

Grozījumi Aizsargjoslu likumā

Izdarīt Aizsargjoslu likumā (Latvijas Republikas Saeimas un Ministru Kabineta Ziņotājs, 1997, 6.nr.; 2002, 7.nr.; 2003, 15.nr.; 2005, 15.nr.; 2008, 8.nr.; 2009, 12.nr.; Latvijas Vēstnesis, 2010, 205.nr.; 2011, 169.nr.; 2013, 61., 87., 106., 243.nr.; 2014, 220.nr.; 2016, 108.nr) šādus grozījumus:

1. Izteikt 36. panta trešās daļas 6. punktu šādā redakcijā:

 “6) ar mehāniskajiem transportlīdzekļiem pārvietoties, apstāties un stāvēt ārpus autoceļiem izņemot gadījumus, ja pārvietošanās ir saistīta ar teritorijas apsaimniekošanu, uzraudzību vai valsts aizsardzību, vai cilvēku glābšanu un meklēšanu vai ugunsdzēsības un glābšanas darbu veikšanu, robežuzraudzību vai sabiedriskās kārtības un drošības nodrošināšanu. Nobraukt pludmalē, pārvietoties, apstāties un stāvēt pludmalē rūpnieciskās zvejas vajadzībām, publisko pasākumu nodrošināšanai un vides monitoringa un zinātnisko pētījumu veikšanai aizliegts bez jūras piekrastes joslas valdītāja rakstiskas atļaujas.

Pa dabiskām brauktuvēm atļauts pārvietoties tikai, lai piekļūtu dzīvojamām ēkām vai vietējās pašvaldības teritorijas plānojumā paredzētām tūrisma un atpūtas vietām, ja nepastāv citas piekļuves iespējas.”

2. Izslēgt 65. pantu.

3. Papildināt likumu ar VII1, VII2 un VII3 nodaļu šādā redakcijā:

“**VII1 nodaļa**

**Administratīvie pārkāpumi vides un dabas resursu aizsardzības aizsargjoslu jomā un** **kompetence administratīvo pārkāpumu procesā**

**661. pants. Mehānisko transportlīdzekļu pārvietošanās, apstāšanās un stāvēšanas noteikumu pārkāpšana**

Par mehānisko transportlīdzekļu pārvietošanās, apstāšanās un stāvēšanas noteikumu pārkāpšanu Baltijas jūras un Rīgas jūras līča piekrastes krasta kāpu aizsargjoslā un pludmalē, piemēro brīdinājumu vai naudas sodu no sešām līdz septiņdesmit naudas soda vienībām.

**662. pants. Vides un dabas resursu aizsardzības aizsargjoslā noteikto prasību un aprobežojumu pārkāpšana**

Par vides un dabas resursu aizsardzības aizsargjoslā noteikto prasību un aprobežojumu pārkāpšanu, izņemot šā likuma 661. pantā minētos, piemēro naudas sodu fiziskajām personām no sešām līdz divsimt astoņdesmit naudas soda vienībām, amatpersonām — no četrpadsmit līdz divsimt astoņdesmit naudas soda vienībām, bet juridiskajām personām — no divdesmit astoņām līdz piecsimt astoņdesmit naudas soda vienībām.

**663. pants. Kompetence administratīvo pārkāpumu procesā par pārkāpumiem vides un dabas resursu aizsardzības aizsargjoslās**

(1) Administratīvā pārkāpuma procesu par šā likuma 661. pantā minētajiem pārkāpumiem veic Valsts vides dienests, Valsts policija, pašvaldības policija, pašvaldības vides kontroles amatpersona vai pašvaldības vides inspekcija.

(2) Administratīvā pārkāpuma procesu par šā likuma 661. pantā minētajiem pārkāpumiem līdz administratīvā pārkāpuma lietas izskatīšanai veic Valsts meža dienests vai Dabas aizsardzības pārvalde. Administratīvā pārkāpuma lietu izskata Valsts vides dienests.

(3) Administratīvā pārkāpuma procesu par šā likuma 662. pantā minētajiem pārkāpumiem veic Valsts vides dienests.

(4) Administratīvā pārkāpuma procesu par šā likuma 662. pantā minētajiem pārkāpumiem līdz administratīvā pārkāpuma lietas izskatīšanai veic Valsts policija, pašvaldības policija, Valsts meža dienests vai Dabas aizsardzības pārvalde. Administratīvā pārkāpuma lietu izskata Valsts vides dienests.

**VII2 nodaļa**

**Administratīvie pārkāpumi ekspluatācijas aizsargjoslu jomā un kompetence administratīvo pārkāpumu procesā**

**664. pants. Aizsargjoslās gar elektronisko sakaru tīkliem noteikto aprobežojumu pārkāpšana**

Par normatīvajos aktos noteikto prasību un aprobežojumu pārkāpšanu aizsargjoslās gar elektronisko sakaru tīkliem piemēro naudas sodu fiziskajām personām no četrpadsmit līdz viens simts četrdesmit naudas soda vienībām, bet juridiskām personām no divi simti astoņdesmit līdz viens tūkstotis četri simti divdesmit naudas soda vienībām.

**665. pants. Aizsargjoslās gar elektriskajiem tīkliem noteikto aprobežojumu pārkāpšana**

 (1) Par normatīvajos aktos noteikto prasību pārkāpšanu par koku ciršanu aizsargjoslās gar elektriskajiem tīkliem īpaši aizsargājamā dabas teritorijā vai mikroliegumā piemēro naudas sodu fiziskajām personām no sešām līdz divsimt naudas soda vienībām, bet juridiskajām personām – no piecdesmit sešām līdz četrsimt astoņdesmit naudas soda vienībām.

(2) Par normatīvajos aktos noteikto prasību un aprobežojumu pārkāpšanu aizsargjoslās gar elektriskajiem tīkliem, izņemot šā panta pirmajā daļā minēto, piemēro naudas sodu fiziskajām personām no četrpadsmit līdz astoņdesmit sešām naudas soda vienībām, bet juridiskajām personām no divdesmit astoņām līdz divi simti astoņdesmit naudas soda vienībām.

**666. pants. Aizsargjoslās ap navigācijas tehniskajiem līdzekļiem un militārajiem jūras novērošanas tehniskajiem līdzekļiem noteikto aprobežojumu pārkāpšana**

 Par normatīvajos aktos noteikto prasību un aprobežojumu pārkāpšanu ekspluatācijas aizsargjoslās ap navigācijas tehniskajiem līdzekļiem un militārajiem jūras novērošanas tehniskajiem līdzekļiem piemēro naudas sodu fiziskajām personām no četrpadsmit līdz viens simts četrdesmit naudas soda vienībām, bet juridiskām personām no divi simti astoņdesmit līdz viens tūkstotis četri simti divdesmit naudas soda vienībām.

**667. pants. Aizsargjoslās ap gāzesvadiem, gāzapgādes iekārtām un būvēm, gāzes noliktavām un krātuvēm noteikto aprobežojumu pārkāpšana**

Par normatīvajos aktos noteikto prasību un aprobežojumu pārkāpšanu ekspluatācijas aizsargjoslās ap gāzesvadiem, gāzapgādes iekārtām un būvēm, gāzes noliktavām un krātuvēm piemēro naudas sodu fiziskajām personām no četrpadsmit līdz četrsimt naudas soda vienībām, bet juridiskajām personām no divdesmit astoņām līdz astoņsimt naudas soda vienībām;

**668. pants. Aizsargjoslās ap valsts aizsardzības objektiem noteikto aprobežojumu pārkāpšana.**

(1) Par normatīvajos aktos noteikto uzturēšanās darbību ierobežojumu pārkāpšanu aizsargjoslās ap valsts aizsardzības objektiem piemēro brīdinājumu vai naudas sodu fiziskajām personām no sešām līdz simts četrdesmit naudas soda vienībām, bet juridiskajām personām - no četrpadsmit līdz divi simts astoņdesmit naudas soda vienībām.

 (2) Par saimnieciskās darbības veikšanu aizsargjoslās ap valsts aizsardzības objektiem bez saskaņošanas ar Aizsardzības ministriju piemēro naudas sodu fiziskajām personām no sešām līdz simts četrdesmit naudas soda vienībām, bet juridiskajām personām no četrpadsmit līdz divi simti astoņdesmit naudas soda vienībām.

(3) Par normatīvajos aktos noteikto prasību un aprobežojumu pārkāpšanu aizsargjoslās ap valsts aizsardzības objektiem piemēro naudas sodu amatpersonām no četrpadsmit līdz simts četrdesmit naudas soda vienībām.

**669. pants.** **Kompetence administratīvo pārkāpumu procesā par pārkāpumiem ekspluatācijas aizsargjoslās**

(1) Administratīvā pārkāpuma procesu par šā likuma 664. pantā un 666. pantā minētajiem pārkāpumiem līdz administratīvā pārkāpuma lietas izskatīšanai veic Valsts policija vai pašvaldības policija. Administratīvā pārkāpuma lietu izskata pašvaldības administratīvā komisija vai apakškomisija.

(2) Administratīvā pārkāpuma procesu par šā likuma 665. panta pirmajā daļā minētajiem pārkāpumiem veic Dabas aizsardzības pārvalde.

(3) Administratīvā pārkāpuma procesu par šā likuma 665. panta pirmajā daļā minētajiem pārkāpumiem līdz administratīvā pārkāpuma lietas izskatīšanai veic Valsts meža dienests vai pašvaldības policija. Administratīvā pārkāpuma lietu izskata Dabas aizsardzības pārvalde.

(4) Administratīvā pārkāpuma procesu par šā likuma 665. panta otrajā daļā un 667. pantā minētajiem pārkāpumiem līdz administratīvā pārkāpuma lietas izskatīšanai veic pašvaldības policija. Administratīvā pārkāpuma lietu izskata pašvaldības administratīvā komisija vai apakškomisija.

(5) Administratīvā pārkāpuma procesu par šā likuma 668. pantā minētajiem pārkāpumiem līdz administratīvā pārkāpuma lietas izskatīšanai veic Militārā policija, Valsts policija vai pašvaldības policija. Administratīvā pārkāpuma lietu izskata pašvaldības administratīvā komisija vai apakškomisija.

**VII3 nodaļa**

**Administratīvie pārkāpumi drošības aizsargjoslu jomā un kompetence administratīvo pārkāpumu procesā**

**6610. pants. Aizsargjoslās ap aizsprostiem izmantošanas noteikumu pārkāpšana**

 Par normatīvajos aktos noteikto prasību un aprobežojumu pārkāpšanu aizsargjoslās ap aizsprostiem piemēro naudas sodu fiziskajām personām no sešām līdz simt četrdesmit naudas soda vienībām, bet juridiskajām personām – no četrpadsmit līdz divi simti naudas soda vienībām.

**6611. pants. Kompetence administratīvo pārkāpumu procesā par pārkāpumiem drošības aizsargjoslās**

Administratīvo pārkāpumu procesu par šā likuma 6610. pantā minētajiem pārkāpumiem līdz administratīvā pārkāpuma lietas izskatīšanai veic pašvaldības policija. Administratīvā pārkāpuma lietu izskata pašvaldības administratīvā komisija vai apakškomisija.”

 4. Papildināt pārejas noteikumus ar 25. punktu šādā redakcijā:

 “25. Grozījumi par šā likuma 36. panta trešās daļas 6. punkta izteikšanu jaunā redakcijā, 65. panta izslēgšanu un šā likuma papildināšanu ar VII1, VII2 un VII3 nodaļu stājas spēkā vienlaikus ar Administratīvās atbildības likumu.”

Vides aizsardzības un

reģionālās attīstības ministrs Juris Pūce